Kedves Szülők!

Mint bizonyára Önök is tudják, veszélyhelyzet elrendeléséről döntött mai ülésén a kormány. (Bővebben erről az alábbi linken olvashatnak: <https://index.hu/belfold/2020/03/11/koronavirus_veszhelyzet_iskola_ovoda_bezaras_szunet_rendezvenyek_otthoni_karanten_kormany_sportesemenyek/>) E döntés érinti ugyan az iskolákat, de az intézmények bezárásáról egyelőre nincs szó. Az alábbiakban a vírusfertőzéssel kapcsolatos új információkat szeretnék megosztani Önökkel.

* A mai napon felsőbb utasításra egy kérdőívet küldtünk ki minden családba. Kérem Önöket, hogy legkésőbb péntekre küldjék vissza kitöltve a lapot! Az adatlap az iskola honlapjáról is letölthető, aláírva, szkennelve is vissza lehet küldeni az iskola e-mail címére.
* Azokkal a családokkal, ahol pozitív a külföldi utazásra adott válasz, felvesszük a kapcsolatot.
* Az iskola területén tovább bővítettük a fertőtlenítések számát. Vizesblokkokat, korlátokat, kilincseket naponta több alkalommal fertőtlenítjük. Napi rendszerességgel a tanulói padok is sorra kerülnek.
* A gyerekeknél egyre többször látunk flakonos fertőtlenítőket. Kérjük Önöket, inkább fertőtlenítő törlőkendővel lássák el a gyerekeket. A flakonos kiszerelés balesetveszélyesebb, szembe, szájba is kerülhet az anyagból. Mivel nem rendelkezünk a gyerekek által hozott szerek biztonsági adatlapjával, baleset esetén célirányos, gyors segítséget sem tudunk biztosítani. Ráadásul a ma ellenőrzött szerek nagyobb része bakteriális fertőzések ellen hatásos és nem vírusfertőzés ellen.
* Több, nagy létszámú versenyt, vetélkedőt lemondtak a szervezők. A kormány döntése értelmében felfüggesztették a Határtalanul! és a Lázás Ervin Programot is. A megvalósítás idejéről később kapunk tájékoztatást. Erről értesíteni fogjuk az érintett tanulóink szüleit.
* Kérem, Önök is nyomatékosan hívják fel gyermekik figyelmét a kézmosás fontosságára. Javasoljuk a <https://koronavirus.gov.hu/megelozes> linken található kisfilmek megtekintését is.
* Fenntartói kérés (javaslat), hogy az autópályákon várhatóan megnövekvő átmenő forgalom miatt aki teheti, kerülje az ott lévő üzemanyagtöltő állomásokat, az ottani mosdók használatát.
* A pánik és a téves információk elterjedése ellen a legjobb módszer, ha hiteles információforrásokat olvasunk. Erre az egyik legalkalmasabb forrás a <https://koronavirus.gov.hu> oldal.
* Kérem, ha bármilyen kérdésük, vagy az iskola számára is fontos, hasznos információjuk lenne a vírusfertőzéssel kapcsolatban, keressenek!

Köszönöm türelmüket és együttműködésüket! Mindenkinek jó egészséget kívánok!

Sajtos József, igazgató